
TEISĖJŲ TARYBA

NUTARIMAS
DĖL DUOMENŲ TVARKYMO LIETUVOS TEISMŲ INFORMACINĖJE SISTEMOJE TVARKOS APRAŠO PATVIRTINIMO

2018 m. lapkričio 30 d. Nr. 13P-127-(7.1.2) 
Vilnius


Vadovaudamasi Lietuvos Respublikos teismų įstatymo 120 straipsnio 17 punktu, Teisėjų taryba  n u t a r i a:
1. Patvirtinti duomenų tvarkymo Lietuvos teismų informacinėje sistemoje tvarkos aprašą (pridedama).
2. Nustatyti, jog šis nutarimas įsigalioja nuo 2019 m. sausio 1 d.

PATVIRTINTA
Teisėjų tarybos 2018 m. lapkričio 30 d.
nutarimu Nr. 13P-127 -(7.1.2)


DUOMENŲ TVARKYMO LIETUVOS TEISMŲ INFORMACINĖJE SISTEMOJE TVARKOS APRAŠAS

I. SKYRIUS
BENDROSIOS NUOSTATOS

1. Duomenų tvarkymo Lietuvos teismų informacinėje sistemoje tvarkos aprašas (toliau – Aprašas) reglamentuoja Lietuvos Respublikos teismų (toliau – teismai) civilinių, baudžiamųjų, administracinių nusižengimų ir administracinių bylų (toliau kartu – bylos), teisminės mediacijos bylų, ikiteisminio tyrimo dokumentų duomenų tvarkymo Lietuvos teismų informacinėje sistemoje (toliau – LITEKO) pagrindinius principus ir tvarką.
2. Aprašo paskirtis – užtikrinti bendrą, nuoseklią teismuose nagrinėjamų bylų, teisminės mediacijos bylų ir ikiteisminio tyrimo dokumentų duomenų tvarkymo LITEKO praktiką. 
3. Šiame Apraše vartojamos sąvokos:
3.1. Bylos iškėlimą teisme inicijuojantis dokumentas – ieškinys, skundas, pareiškimas, prašymas ar kitas šalies ar teismo procesinis dokumentas, kurio pagrindu pradedama byla teisme, o kai teismas sudarytas iš teismo rūmų, – teismo rūmuose ir sukuriama nauja bylos kortelė LITEKO. 
3.2. [bookmark: _Hlk530990374]Byloje dalyvaujančio asmens duomenų kortelė – LITEKO struktūrizuotų duomenų langas, kuriame tvarkomi duomenys apie byloje dalyvaujančius asmenis.
3.3. Bylos kortelė – LITEKO struktūrizuotų duomenų langas, kuriame tvarkomi duomenys apie bylą atitinkamoje bylos nagrinėjimo stadijoje.
3.4. [bookmark: _Hlk530990438]Bylos kortelės proceso skiltis – LITEKO bylos kortelėje esantis struktūrizuotų duomenų langas, kuriame tvarkomi duomenys apie bylos nagrinėjimo eigą.
3.5. [bookmark: _Hlk530990483]Dokumento kortelė – LITEKO struktūrizuotų duomenų langas, kuriame tvarkomi duomenys apie procesinį teisme, o kai teismas sudarytas iš teismo rūmų, – teismo rūmuose gautą ar teismo, o kai teismas sudarytas iš teismo rūmų, – teismo rūmų sudarytą dokumentą.
3.6. [bookmark: _Hlk530990543]Dokumento kortelės proceso skiltis – LITEKO dokumento kortelėje esantis struktūrizuotų duomenų langas, kuriame tvarkomi duomenys apie dokumento nagrinėjimo eigą. 
3.7. Duomenys – visi LITEKO tvarkomi duomenys apie bylas, jų nagrinėjimo eigą, teismo, o kai teismas sudarytas iš teismo rūmų, – teismo rūmų gautus ir sudarytus procesinius dokumentus, įskaitant elektroninių ir skaitmenizuotų dokumentų turinį ir jų metaduomenis, byloje dalyvaujančius asmenis ir kitus su byla susijusius duomenis.
3.8. Duomenų tvarkymas LITEKO – bet kurie su duomenimis LITEKO atliekami veiksmai: įvedimas, saugojimas, klasifikavimas, keitimas (pildymas ar taisymas), teikimas, skelbimas, loginės ir kitos operacijos, paieška, naikinimas ir (arba) kiti veiksmai.
3.9. LITEKO archyvas – atskira LITEKO duomenų bazė, į kurią yra perkeltos ir saugomos apibrėžto laikotarpio LITEKO bylų kortelės ir duomenys.
3.10. LITEKO naudotojas – teisėjas ar teismo darbuotojas, o kai teismas sudarytas iš teismo rūmų, – teismo rūmų teisėjas ar teismo darbuotojas, tvarkantis duomenis LITEKO. 
3.11. Proceso įvykis – struktūrizuoti LITEKO tvarkomi duomenys apie bylos nagrinėjimo ar teismo, o kai teismas sudarytas iš teismo rūmų, – teismo rūmų sprendimo vykdymo metu teismo atliktus proceso ar bylos administravimo teisme veiksmus.
3.12. Proceso įvykio kortelė – LITEKO struktūrizuotų duomenų langas, kuriame tvarkomi duomenys apie proceso įvykį. 
3.13. Teisminės mediacijos kortelė – LITEKO struktūrizuotų duomenų langas, kuriame tvarkomi duomenys apie teisminei mediacijai perduoto ginčo ar jo dalies nagrinėjimo eigą. 
4. Duomenys LITEKO tvarkomi vadovaujantis:
4.1. Lietuvos Respublikos civiliniu kodeksu;
4.2. Lietuvos Respublikos civilinio proceso kodeksu;
4.3. Lietuvos Respublikos baudžiamuoju kodeksu;
4.4. Lietuvos Respublikos baudžiamojo proceso kodeksu;
4.5. Lietuvos Respublikos administracinių nusižengimų kodeksu;
4.6. Lietuvos Respublikos administracinių bylų teisenos įstatymu;
4.7. Lietuvos Respublikos asmens duomenų teisinės apsaugos įstatymu;
4.8. Lietuvos teismuose nagrinėjamų bylų numeravimo taisyklėmis, patvirtintomis Teisėjų tarybos 2014 m. spalio 31 d. nutarimu Nr. 13P-136-(7.1.2) „Dėl Lietuvos Respublikos teismuose nagrinėjamų bylų numeravimo taisyklių patvirtinimo“ (toliau – Lietuvos teismuose nagrinėjamų bylų numeravimo taisyklės);
4.9. Su teismo proceso bylomis susijusių elektroninių duomenų teismuose tvarkymo, įtraukimo į apskaitą ir saugojimo naudojant informacines ir elektroninių ryšių technologijas tvarkos aprašu, patvirtintu Teisėjų tarybos 2013 m. birželio 20 d. nutarimu Nr. 13P-74-(7.1.2) „ Dėl su teismo proceso bylomis susijusių elektroninių duomenų teismuose tvarkymo, įtraukimo į apskaitą ir saugojimo naudojant informacines ir elektroninių ryšių technologijas tvarkos aprašo patvirtinimo “;
4.10. Neviešų duomenų tvarkymo Lietuvos teismų informacinėje sistemoje tvarkos aprašu, patvirtintu Teisėjų tarybos 2017 m. kovo 31 d. nutarimu Nr. 13P-61-(7.1.2) „Dėl neviešų duomenų tvarkymo Lietuvos teismų informacinėje sistemoje tvarkos aprašo patvirtinimo“;
4.11. Bylų paskirstymo teisėjams ir teisėjų kolegijų sudarymo taisyklių aprašu, patvirtintu Teisėjų tarybos 2015 m. rugsėjo 25 d. nutarimu Nr. 13P-123-(7.1.2) „Dėl bylų paskirstymo teisėjams ir teisėjų kolegijų sudarymo taisyklių aprašo patvirtinimo“;
4.12. Teisėjų tarybos 2013 m. lapkričio 8 d. nutarimu Nr. 13P-145-(7.1.2) „Dėl bylų ir su teismo procesu susijusios informacijos tvarkymo vien elektronine forma“;
4.13. Teisėjų tarybos 2015 m. rugsėjo 25 d. nutarimu Nr. 13P-126-(7.1.2) „Dėl duomenų apie teismų procesinius sprendimus teikimo viešiesiems registrams tvarkos patvirtinimo“;
4.14. Teismų procesinių sprendimų bei teisėjų drausmės bylose priimtų sprendimų viešo skelbimo tvarka, patvirtinta Teisėjų tarybos 2015 m. lapkričio 27 d. nutarimu Nr. 13P-146-(7.1.2) „Dėl Teismų procesinių sprendimų bei teisėjų drausmės bylose priimtų sprendimų viešo skelbimo tvarkos patvirtinimo“;
4.15. [bookmark: _GoBack]Teisminės mediacijos taisyklėmis, patvirtintomis Teisėjų tarybos 2018 m. lapkričio 30 d. nutarimu Nr. 13P-125-(7.1.2) „Dėl Teisminės mediacijos taisyklių patvirtinimo“ (toliau – Teisminės mediacijos taisyklės);
4.16. Lietuvos teismų informacinės sistemos nuostatais, patvirtintais Nacionalinės teismų administracijos direktoriaus 2011 m. lapkričio 28 d. įsakymu Nr. 6P-112-(1.1) „Dėl Lietuvos teismų informacinės sistemos nuostatų ir Lietuvos teismų informacinės sistemos duomenų saugos nuostatų patvirtinimo“;
4.17. kitais teisės aktais.
5. Duomenys LITEKO tvarkomi vadovaujantis teisingumo, tikslingumo, išsamumo, patikimumo, savalaikiškumo, proporcingumo, asmens duomenų tvarkymo teisėtumo principais. 
6. Už duomenų tvarkymo LITEKO organizavimą ir kontrolę yra atsakingas teismo pirmininkas ar jo įgaliotas asmuo. 
7. LITEKO naudotojai duomenis LITEKO tvarko pagal teismo nustatytas tvarkas, pareigines funkcijas, atsakomybes ir teisės aktų nustatyta tvarka suteiktas duomenų tvarkymo teises. 
8. [bookmark: _Hlk530991176]LITEKO naudotojas turi įvesti į LITEKO visus su atitinkama byla, dokumentu ar proceso įvykiu susijusius duomenis teisės aktų nustatyta tvarka ir terminais, užtikrindamas tvarkomų asmens duomenų teisėtumą, duomenų išsamumą ir patikimumą, šių duomenų įvedimo savalaikiškumą. Nustačius, kad LITEKO saugomi duomenys klaidingi, nekorektiški ar pertekliniai, LITEKO naudotojas per protingą terminą turi teisę keisti, pašalinti šiuos duomenis, nepažeisdamas minėtų principų ir duomenų saugojimo terminų. 
9. Aprašas netaikomas duomenų, kuriems Lietuvos Respublikos valstybės ir tarnybos paslapčių įstatymo nustatyta tvarka suteiktos slaptumo žymos, tvarkymui.

II. SKYRIUS
BENDRIEJI DUOMENŲ TVARKYMO LITEKO REIKALAVIMAI

10. Teisme, o kai teismas sudarytas iš teismo rūmų, – teismo rūmuose gauti ir teismo sudaryti procesiniai dokumentai LITEKO registruojami LITEKO naudotojui suformuojant kiekvieno dokumento kortelę ir užpildant joje nurodytus duomenis. Ši nuostata netaikoma ikiteisminio tyrimo dokumentų, gautų per LITEKO ir Integruotos baudžiamojo proceso informacinės sistemos integracinę sąsają, registravimui. Ikiteisminio tyrimo dokumento, gauto per LITEKO ir Integruotos baudžiamojo proceso informacinės sistemos integracinę sąsają, dokumento kortelė LITEKO suformuojama ir užpildoma automatiniu būdu. 
11. Teisme, o kai teismas sudarytas iš teismo rūmų, – teismo rūmuose gauto procesinio dokumento, išskyrus ikiteisminio tyrimo dokumentus, gautus per LITEKO ir Integruotos baudžiamojo proceso informacinės sistemos integracinę sąsają, kortelės proceso skiltyje įvedami ir tvarkomi duomenys apie byloje dalyvaujančio ar kito asmens teismui, o kai teismas sudarytas iš teismo rūmų, – teismo rūmams pateikto dokumento nagrinėjimo eigą. Bylą nagrinėjančiam teisėjui, teisėjų kolegijai, teismo ar skyriaus pirmininkui ar Lietuvos Aukščiausiojo Teismo teisėjų atrankos kolegijai rezoliucija ar nutartimi priėmus gautą procesinį dokumentą nagrinėti, išskyrus ikiteisminio tyrimo dokumentus, visi kiti proceso įvykiai įvedami į bylos kortelės proceso skiltį. 
12. Duomenys apie ikiteisminio tyrimo dokumentų, gautų per LITEKO ir Integruotos baudžiamojo proceso informacinės sistemos integracinę sąsają, paskyrus juos teisėjui, nagrinėjimo eigą teisės aktų nustatyta tvarka tvarkomi Integruotoje baudžiamojo proceso informacinėje sistemoje. 
13. Teisme, o kai teismas sudarytas iš teismo rūmų, – teismo rūmuose gavus Lietuvos teismuose nagrinėjamų bylų numeravimo taisyklėse nurodytą bylos iškėlimą teisme inicijuojantį dokumentą ir suformavus dokumento kortelę, sudaroma nauja bylos kortelė, kuriai Lietuvos teismuose nagrinėjamų bylų numeravimo taisyklių nustatyta tvarka LITEKO suteikiamas bylos numeris. Dokumento kortelėje įvesti duomenys automatiškai perkeliami į suformuotą bylos kortelę. Suformavus bylos kortelę, priskiriami šiai bylai aktualūs bylų klasifikatoriai pagal teisės aktuose numatytas ir LITEKO sistemoje tvarkomas klasifikatorių reikšmes. LITEKO įvesti bylos klasifikavimo duomenys pasikeitus aplinkybėms, turinčioms įtakos bylos klasifikavimui (perkvalifikavus nusikalstamą veiką, pasikeitus byloje pareikštiems reikalavimams ar bylos nagrinėjimo formai ir kt.), turi būti patikslinti priskiriant papildomas ir (ar) paliekant tik aktualias klasifikatorių reikšmes. 
14. [bookmark: _Hlk530991685]Visi bylos proceso įvykiai turi būti įvedami ir tvarkomi bylos kortelės proceso skiltyje, išskyrus Aprašo16 punkte numatytą atvejį. LITEKO automatiškai pateikia proceso įvykius ir jų galimus rezultatus, susijusius su nagrinėjamos bylos teisminio proceso eiga ir administravimu teisme, o kai teismas sudarytas iš teismo rūmų, – teismo rūmuose.
15. [bookmark: _Hlk530991730]Jei bylos iškėlimą teisme inicijuojantis dokumentas atsiimamas, jį atsisakoma priimti, nebuvo pašalinti nustatyti trūkumai, tai proceso įvykis, žymintis šiuos duomenis, įvedamas atitinkamo dokumento kortelės proceso skiltyje ir jo pagrindu sudarytos bylos kortelės proceso skiltyje, pažymint, kad byla išnagrinėta, ir nurodant atitinkamą rezultatą. 
16. LITEKO bylos kortelės proceso skiltyje  sudaromi papildomų procesų skiltys (subprocesai), nurodyti šio Aprašo priede, kuriuose tvarkomi duomenys apie atskirų proceso klausimų nagrinėjimo eigą ir rezultatus. Papildomuose procesų skiltyse įvesti duomenys taip pat atvaizduojami LITEKO bylos kortelės proceso skiltyje. 
17. LITEKO terminų modulis informuoja atsakingus LITEKO naudotojus apie proceso veiksmų byloje atlikimo terminus.
18. Bylos kortelėje įvedamas tik vienas bylos nagrinėjimo eigos proceso skilties įvykis, žymintis atitinkamos bylos nagrinėjimo stadijos baigtį ir rezultatą. Naujas proceso įvykis, žymintis bylos nagrinėjimo stadijos baigtį ir rezultatą, gali būti įvedamas LITEKO tik pakeitus pirmiau proceso skilties įvykyje įvestą bylos nagrinėjimo stadijos išnagrinėjimo rezultatą. LITEKO įvedant duomenis apie bylos išnagrinėjimo rezultatą nurodoma klasifikatoriaus reikšmė, priskirianti teismo, o kai teismas sudarytas iš teismo rūmų, – teismo rūmų priimtą sprendimą atitinkamam teismo procesinių sprendimų kategorijų klasifikatoriui pagal teisės aktuose numatytas ir LITEKO sistemoje tvarkomas šių klasifikatorių reikšmes. 
19. LITEKO baudžiamųjų ir administracinių nusižengimų bylų kortelėse bylos esmė nurodoma įvedant teisės akto, kuriame numatyta nusikalstama veika ar administracinis nusižengimas, pavadinimo santrumpą, jo straipsnį ir jo dalį, ir jei reikalinga, – punktą. Administracinių ir civilinių bylų kortelėse LITEKO bylos esmė nurodoma įvedant glaustus informatyvius duomenis apie ginčo esmę, taip pat esant galimybei teisės akto, kurio pagrindu kilo ginčas, pavadinimą arba pavadinimo santrumpą bei jo straipsnį ir jo dalį, ir, jei reikalinga, – punktą. 
20. Byloje teisme, o kai teismas sudarytas iš teismo rūmų, – teismo rūmuose gauti procesiniai dokumentai, išskyrus Lietuvos teismuose nagrinėjamų bylų numeravimo taisyklėse nurodytus bylos iškėlimą inicijuojančius dokumentus, suformavus jų dokumentų korteles automatiškai susiejami su bylos, kurioje jie gauti, kortele. 
21. Su teismo, o kai teismas sudarytas iš teismo rūmų, – teismo rūmų procesinių sprendimų vykdymu susiję dokumentai registruojami bylos, kurioje priimtas sprendimas, kortelės proceso skiltyje. Lietuvos teismuose nagrinėjamų bylų numeravimo taisyklėse nurodytais atvejais gavus su procesinio sprendimo vykdymu susijusį dokumentą, inicijuojantį naują bylą vykdymo procese, LITEKO sukuriama nauja bylos kortelė. 
22. Sujungiant bylas, pagrindinės bylos, prie kurios prijungiama kita byla, LITEKO bylos kortelės proceso skiltyje įvedamas proceso įvykis ir jo rezultatas, žymintis sprendimą sujungti bylas, ir pagrindinės bylos kortelės proceso skiltyje arba LITEKO lange „Ryšiai“ atliekamas prijungiamos bylos kortelės proceso duomenų susiejimas. Kartu su bylos kortelės proceso duomenų susiejimu atliekamas ir prijungiamos bylos kortelės proceso skiltyje įvestų papildomų procesų skilčių (subprocesų) duomenų susiejimas. Paskesni sujungtos bylos nagrinėjimo proceso įvykių duomenys vedami pagrindinės bylos, prie kurios prijungta kita byla, kortelės proceso skiltyje. Bylos, kuri buvo prijungta, kortelės proceso skiltyje įvedamas proceso įvykis ir jo rezultatas, žymintis sprendimą sujungti bylas ir bylos baigtį. 
23. Bylą nagrinėjančiam teisėjui ar teisėjų kolegijai priėmus sprendimą išskirti bylas, bylos, kurioje priimamas teismo sprendimas išskirti bylas, kortelės proceso skiltyje įvedamas proceso įvykis ir jo rezultatas, žymintis sprendimą išskirti bylas. Dokumento, kuris buvo bylos, iš kurios išskirta byla, pagrindas, kortelėje suformuojama nauja bylos kortelė, priskiriant Lietuvos teismuose nagrinėjamų bylų numeravimo taisyklėse numatyta tvarka naują bylos numerį. Suformavus naują išskirtos bylos kortelę, bylos kortelės proceso skiltyje arba LITEKO lange „Ryšiai“ atliekamas pagrindinės bylos kortelės proceso duomenų perkėlimas arba susiejimas. Kartu su bylos kortelės proceso duomenų perkėlimu ar susiejimu atliekamas ir išskiriamos bylos kortelės proceso skiltyje įvestų papildomų procesų skilčių (subprocesų) duomenų perkėlimas ar susiejimas. Jei naujai suformuotoje bylos kortelėje aktualūs ne visi perkelti duomenys, neaktualūs duomenys pašalinami. 
24. Apeliacinės ir (ar) kasacinės instancijos teismo bylos kortelė suformuojama iš atitinkamai pirmosios instancijos teismo, o kai teismas sudarytas iš teismo rūmų, – teismo rūmų ar apeliacinės instancijos teismo LITEKO bylos kortelėje užregistruoto apeliacinio, kasacinio ar atskirojo skundo, išskyrus atvejus, kai Lietuvos teismuose nagrinėjamų bylų numeravimo taisyklėse nustatyta tvarka bylos kortelė formuojama tiesiogiai teisme registruoto dokumento pagrindu. 
25. Bylos nagrinėjimo apeliacinėje ir (ar) kasacinėje instancijoje metu suformavus atitinkamą bylos kortelę, jos proceso skilties lange automatiškai pateikiami visi duomenys apie bylos nagrinėjimo eigą pirmojoje ir (ar) apeliacinėje instancijoje. Šie duomenys taip pat gali būti susiejami LITEKO lange „Ryšiai“ LITEKO naudotojo pasirinkimu. 
26. Bylos dėl rūšinio teismingumo iškėlimą inicijuojantį dokumentą registruoja Lietuvos Aukščiausiasis Teismas ar Lietuvos vyriausiasis administracinis teismas suformuodamas atitinkamą bylos iškėlimą inicijuojančio dokumento kortelę ir bylos kortelę. Duomenis apie šios bylos nagrinėjimo eigą bylos kortelės procese registruoja Lietuvos Aukščiausiasis Teismas ir Lietuvos vyriausiasis administracinis teismas. 
27. Bylos nagrinėjimo metu inicijavus teisminę mediaciją suformuojama teisminės mediacijos kortelė ir Teisminės mediacijos taisyklėse nustatyta tvarka duomenys užpildomi bylos kortelės proceso skiltyje ir teisminės mediacijos kortelėje. 
28. Byloje dalyvaujančio asmens duomenų kortelėje tvarkomi duomenys apie byloje dalyvaujantį asmenį, laikantis šiame Apraše nustatytų principų. Byloje dalyvaujančiam asmeniui pasitraukus iš bylos LITEKO sistemoje šio asmens duomenys žymimi kaip neaktualūs, tačiau nėra pašalinami iš sistemos. 
29. Baudžiamosiose bylose parengti protokolai saugomi LITEKO proceso įvykio, žyminčio informaciją apie teismo posėdį, kortelėje. Protokolai turi būti įkelti į LITEKO ne vėliau kaip per penkias darbo dienas nuo jų pasirašymo. 

III. SKYRIUS
SU BYLŲ NAGRINĖJIMU SUSIJUSIŲ DUOMENŲ PATIKRA IR TVARKYMAS LITEKO

30. [bookmark: _Hlk530992385]LITEKO naudotojas pagal suteiktas teises, kilus duomenų byloje poreikiui, turi teisę LITEKO atlikti duomenų, susijusių su byla, patikrą registruose ir valstybės informacinėse sistemose, kurios turi sąsajas su LITEKO. Registruose ir informacinės sistemose atliekamų duomenų patikros apimtį nustato LITEKO naudotojas, vadovaudamasis asmens duomenų tvarkymo teisėtumo ir proporcingumo principais. Atliekant duomenų paiešką turi būti nurodyta duomenų paieškos priežastis iš LITEKO pateikiamo priežasčių sąrašo. 
31. Registrų ir informacinių sistemų pateikti duomenys saugomi LITEKO bylos kortelės proceso skiltyje, dokumento kortelės proceso skiltyje ar bylos dalyvių duomenų kortelėse. Esant poreikiui, gali būti suformuojamas duomenų išrašas, kuris saugomas LITEKO ar byloje, tvarkomoje popierine forma. 
32. Proceso koncentruotumui užtikrinti LITEKO bylos kortelės proceso skiltyje įvedant duomenis apie teismo posėdį gali būti tikrinami duomenys apie byloje dalyvaujančių asmenų dalyvavimą kituose teismų posėdžiuose ar užimtumą kitose veiklose. Nurodyti duomenys tikrinami LITEKO ir susijusiose informacinėse sistemose. 
33. LITEKO naudotojai duomenis apie faktiškai teisėjo dirbtas darbo dienas praėjusį kalendorinį mėnesį turi įvesti LITEKO ne vėliau kaip per penkias darbo dienas nuo kalendorinio mėnesio pradžios, išskyrus Aprašo 34 punkte numatytus atvejus. Faktiškai teisėjo dirbtos darbo dienos apima visas teisėjo darbo dienas, išskyrus nedarbingumo, atostogų, kvalifikacijos kėlimo, komandiruočių laikotarpius.
34. [bookmark: _Hlk530992505][bookmark: _Hlk530992487]Jei teisėjas atleidžiamas iš pareigų arba yra perkeliamas dirbti į kitą teismą ar, kai teismas sudarytas iš teismo rūmų, – teismo rūmus, duomenys apie teisėjo faktiškai dirbtas darbo dienas turi būti įvesti LITEKO paskutinę teisėjo darbo dieną. 
35. LITEKO bylos kortelės, kuriose bylos nagrinėjimo eigos proceso įvykis, žymintis atitinkamos bylos nagrinėjimo stadijos baigtį ir jos išnagrinėjimo rezultatą, įvestas iki 2014 m. gruodžio 31 d., saugomos LITEKO archyve. 
36. LITEKO archyve esančiose bylų kortelėse kuriami įvykiai, žymintys bylos sunaikinimą ir bylos perdavimą nuolatiniam saugojimui, taip pat registruojami dokumentų tipai, žymintys patvarkymo dėl vykdomojo dokumento grąžinimą ir pranešimą apie įvykdymą. Kiti veiksmai LITEKO bylos kortelėje, esančioje LITEKO archyve, atliekami tik tuomet, kai tokia bylos kortelė yra perkelta į LITEKO.
_________________



Duomenų tvarkymo Lietuvos teismų informacinėje sistemoje tvarkos aprašo 
priedas


PAPILDOMŲ PROCESŲ SKILČIŲ (SUBPROCESŲ) SĄRAŠAS

1. Papildomų procesų skiltys  (subprocesai) kuriamos, kai teismo, o kai teismas sudarytas iš teismo rūmų, – teismo rūmuose byloje yra gautas: 
1.1.  prašymas dėl laikinųjų apsaugos priemonių taikymo; 
1.2.  prašymas dėl kardomųjų priemonių taikymo; 
1.3.  civilinis ieškinys baudžiamojoje byloje;
1.4.  prašymas dėl reikalavimo užtikrinimo priemonių;
1.5.  prašymas dėl klaidos ištaisymo;
1.6.  prašymas / pareiškimas dėl nuobaudos skyrimo;
1.7.  prašymas dėl Europos arešto orderio;
1.8.  apeliacinis skundas;
1.9.  atskirasis skundas;
1.10. kiti procesiniai dokumentai proceso įstatymų numatytais atvejais.
2. Nauja papildoma proceso skiltis (subprocesas) 1.1. ir 1.4 papunkčiuose nurodytais atvejais kuriamas gavus atskirą prašymą ar tokį prašymą proceso dalyviams pateikus kituose procesiniuose dokumentuose.
3. Nauja papildoma proceso skiltis (subprocesas) 1.5 papunktyje nurodytu atveju kuriamas klaidą taisant proceso dalyvių prašymu ar teismo iniciatyva.

